text:
хладилно, климатично и термопомпено оборудване, съдържащо флуорсъдържащи парникови газове (вж. страница 28 от настоящия брой на Официален вестник).
 (3) Регламент за изпълнение (ЕС) 2015/2066 на Комисията от 17 ноември 2015 г. за установяване, съгласно Регламент (ЕС) No 517/2014 на Европейския парламент и на Съвета, на минимални изисквания и на условия за взаимно признаване на сертифицирането на физически лица, извършващи монтаж, сервизно обслужване, поддръжка, ремонт или извеждане от експлоатация на електрическа комутационна апаратура, съдържаща флуорсъдържащи парникови газове, или събиране и съхраняване на флуорсъдържащи парникови газове от стационарна електрическа комутационна апаратура (вж. страница 22 от настоящия брой на Официален вестник).
 (4) Регламент (ЕО) No 308/2008 на Комисията от 2 април 2008 г. за установяване, съгласно Регламент (ЕО) No 842/2006 на Европейския парламент и на Съвета, на формата на уведомленията за програмите на държавите членки за обучение и сертифициране (ОВ L 92, 3.4.2008 г., стр. 28).
 ПРИЛОЖЕНИЕ I
 СТАЦИОНАРНО ХЛАДИЛНО, КЛИМАТИЧНО И ТЕРМОПОМПЕНО ОБОРУДВАНЕ И ХЛАДИЛНИ УСТРОЙСТВА НА ХЛАДИЛНИ КАМИОНИ И РЕМАРКЕТА
 УВЕДОМЛЕНИЕ
 ЗА УСТАНОВЯВАНЕ ИЛИ ПРЕРАБОТКА ОТ ДЪРЖАВИТЕ ЧЛЕНКИ НА ТЕХНИТЕ ИЗИСКВАНИЯ ЗА ОБУЧЕНИЕ И СЕРТИФИЦИРАНЕ НА ДРУЖЕСТВА И ФИЗИЧЕСКИ ЛИЦА, УЧАСТВАЩИ В ДЕЙНОСТИ, ПОПАДАЩИ В ОБХВАТА НА ЧЛЕН 10, ПАРАГРАФ 1 ОТ РЕГЛАМЕНТ (ЕС) No 517/2014 ОТНОСНО ФЛУОРСЪДЪРЖАЩИ ПАРНИКОВИ ГАЗОВЕ
 ОБЩА ИНФОРМАЦИЯ
 а)
 Държава членка
 б)
 Уведомяващ орган
 в)
 Дата на уведомлението
 Част А — Физически лица
 Следните системи за сертифициране на физически лица, участващи в монтирането, ремонта, поддръжката, сервизното обслужване, извеждането от експлоатация или проверката за течове на стационарно хладилно, климатично и термопомпено оборудване и хладилни устройства на хладилни камиони и ремаркета, съдържащи флуорсъдържащи парникови газове, или в събирането и съхраняването на такива газове от посоченото оборудване, удовлетворяват минималните изисквания и условията за взаимно признаване, определени в членове 4 и 10 от Регламент за изпълнение (ЕС) 2015/2067 на Комисията (1).
 Наименование на сертификата
 Категория
 (I, II, III и/или IV)
 Орган за сертифициране на физически лица (наименование и данни за контакт)
 [...]
 Част Б — Дружества
 Следните системи за сертифициране на дружества, участващи в монтирането, ремонта, поддръжката, сервизното обслужване или извеждането от експлоатация на стационарно хладилно, климатично и термопомпено оборудване, съдържащо флуорсъдържащи парникови газове, удовлетворяват минималните изисквания и условията за взаимно признаване, определени в членове 6 и 10 от Регламент за изпълнение (ЕС) 2015/2067.
 Наименование на сертификата
 Орган за сертифициране на дружества (наименование и данни за контакт)
 [...]
 (1) Регламент за изпълнение (ЕС) 2015/2067 на Комисията от 17 ноември 2015 г. за установяване, съгласно Регламент (ЕС) No 517/2014 на Европейския парламент и на Съвета, на минимални изисквания и на условия за взаимно признаване на сертифицирането на физически лица по отношение на стационарно хладилно, климатично и термопомпено оборудване и хладилни устройства на хладилни камиони и ремаркета, съдържащи флуорсъдържащи парникови газове, както и за сертифицирането на дружества по отношение на стационарно хладилно, климатично и термопомпено оборудване, съдържащо флуорсъдържащи парникови газове (ОВ L 301, 18.11.2015 г., стр. 28).
 ПРИЛОЖЕНИЕ II
 СТАЦИОНАРНО ПРОТИВОПОЖАРНО ОБОРУДВАНЕ
 УВЕДОМЛЕНИЕ
 ЗА УСТАНОВЯВАНЕ/ПРЕРАБОТКА ОТ ДЪРЖАВИТЕ ЧЛЕНКИ НА ТЕХНИТЕ ИЗИСКВАНИЯ ЗА ОБУЧЕНИЕ И СЕРТИФИЦИРАНЕ НА ДРУЖЕСТВА И ФИЗИЧЕСКИ ЛИЦА, УЧАСТВАЩИ В ДЕЙНОСТИ, ПОПАДАЩИ В ОБХВАТА НА ЧЛЕН 10, ПАРАГРАФ 1 ОТ РЕГЛАМЕНТ


text:
(ЕС) No 517/2014 ОТНОСНО ФЛУОРСЪДЪРЖАЩИ ПАРНИКОВИ ГАЗОВЕ
 ОБЩА ИНФОРМАЦИЯ
 а)
 Държава членка
 б)
 Уведомяващ орган
 в)
 Дата на уведомлението
 Част А — Физически лица
 Следните системи за сертифициране на физически лица, участващи в монтирането, ремонта, поддръжката, сервизното обслужване, извеждането от експлоатация или проверката за течове на стационарно противопожарно оборудване, съдържащо флуорсъдържащи парникови газове, или в събирането и съхраняването на такива газове от стационарно противопожарно оборудване, удовлетворяват минималните изисквания и условията за взаимно признаване, определени в членове 5 и 13 от Регламент (ЕО) No 304/2008 на Комисията (1).
 Наименование на сертификата
 Орган за сертифициране на физически лица (наименование и данни за контакт)
 [...]
 Част Б — Дружества
 Следните системи за сертифициране на дружества, участващи в монтирането, ремонта, поддръжката, сервизното обслужване или извеждането от експлоатация на стационарно противопожарно оборудване, съдържащо флуорсъдържащи парникови газове, удовлетворяват минималните изисквания и условията за взаимно признаване, определени в членове 8 и 13 от Регламент (ЕО) No 304/2008.
 Наименование на сертификата
 Орган за сертифициране на дружества (наименование и данни за контакт)
 [...]
 (1) Регламент (ЕО) No 304/2008 на Комисията от 2 април 2008 г. за установяване, в съответствие с Регламент (ЕО) No 842/2006 на Европейския парламент и на Съвета, на минимални изисквания и на условията за взаимно признаване на сертифицирането на търговски дружества и служители по отношение на стационарните противопожарни системи и пожарогасители, съдържащи някои флуорирани парникови газове (ОВ L 92, 3.4.2008 г., стр. 12).
 ПРИЛОЖЕНИЕ III
 ЕЛЕКТРИЧЕСКА КОМУТАЦИОННА АПАРАТУРА
 УВЕДОМЛЕНИЕ
 ЗА УСТАНОВЯВАНЕ/ПРЕРАБОТКА ОТ ДЪРЖАВИТЕ ЧЛЕНКИ НА ТЕХНИТЕ ИЗИСКВАНИЯ ЗА ОБУЧЕНИЕ И СЕРТИФИЦИРАНЕ НА ФИЗИЧЕСКИ ЛИЦА, УЧАСТВАЩИ В ДЕЙНОСТИ, ПОПАДАЩИ В ОБХВАТА НА ЧЛЕН 10, ПАРАГРАФ 1 ОТ РЕГЛАМЕНТ (ЕС) No 517/2014 ОТНОСНО ФЛУОРСЪДЪРЖАЩИ ПАРНИКОВИ ГАЗОВЕ
 ОБЩА ИНФОРМАЦИЯ
 а)
 Държава членка
 б)
 Уведомяващ орган
 в)
 Дата на уведомлението
 Следните системи за сертифициране на физически лица, извършващи монтаж, ремонт, поддръжка, сервизно обслужване или извеждане от експлоатация на електрическа комутационна апаратура, съдържаща флуорсъдържащи парникови газове, или извършващи събиране и съхраняване на флуорсъдържащи парникови газове от стационарна електрическа комутационна апаратура, удовлетворяват минималните изисквания и условията за взаимно признаване, определени в членове 3 и 7 от Регламент за изпълнение (ЕС) 2015/2066 на Комисията (1).
 Наименование на сертификата
 Орган за сертифициране на физически лица (наименование и данни за контакт)
 [...]
 (1) Регламент за изпълнение (ЕС) 2015/2066 на Комисията от 17 ноември 2015 г. за установяване, съгласно Регламент (ЕС) No 517/2014 на Европейския парламент и на Съвета, на минимални изисквания и на условия за взаимно признаване на сертифицирането на физически лица, извършващи монтаж, сервизно обслужване, поддръжка, ремонт или извеждане от експлоатация на електрическа комутационна апаратура, съдържаща флуорсъдържащи парникови газове, или събиране и съхраняване на флуорсъдържащи парникови газове от стационарна електрическа комутационна апаратура (ОВ L 301, 18.11.2015 г., стр. 22).
 ПРИЛОЖЕНИЕ IV
 ОБОРУДВАНЕ, СЪДЪРЖАЩО РАЗТВОРИТЕЛИ НА ОСНОВАТА НА ФЛУОРСЪДЪРЖАЩИ ПАРНИКОВИ ГАЗОВЕ
 УВЕДОМЛЕНИЕ
 ЗА УСТАНОВЯВАНЕ/ПРЕРАБОТКА ОТ ДЪРЖАВИТЕ ЧЛЕНКИ НА ТЕХНИТЕ ИЗИСКВАНИЯ ЗА ОБУЧЕНИЕ И СЕРТИФИЦИРАНЕ НА ФИЗИЧЕСКИ ЛИЦА, УЧАСТВАЩИ В ДЕЙНОСТИ, ПОПАДАЩИ В ОБХВАТА НА ЧЛЕН 10, ПАРАГРАФ 1 ОТ РЕГЛАМЕНТ (ЕС) No 517/2014 ОТНОСНО ФЛУОРСЪДЪРЖАЩИ ПАРНИКОВИ ГАЗОВЕ
 ОБЩА ИНФОРМАЦИЯ
 а)
 Държава членка
 б)
 Уведомяващ орган
 в)
 Дата на уведомлението
 Следните системи за сертифициране на физически

type: legislation

jurisdiction: EU


text:
лица, участващи в събирането и съхраняването на разтворители на основата на флуорсъдържащи парникови газове от оборудване, удовлетворяват минималните изисквания и условията за взаимно признаване, определени в членове 3 и 7 от Регламент (ЕО) No 306/2008 (1).
 Наименование на сертификата
 Орган за сертифициране на физически лица (наименование и данни за контакт)
 [...]
 (1) Регламент (ЕО) No 306/2008 на Комисията от 2 април 2008 г. за установяване, в съответствие с Регламент (ЕО) No 842/2006 на Европейския парламент и на Съвета, на минимални изисквания и условия за взаимно признаване на сертифицирането на служители, извършващи извличане от съоръжения на някои разтворители на базата на флуорирани парникови газове (ОВ L 92, 3.4.2008 г., стр. 21).
 ПРИЛОЖЕНИЕ V
 КЛИМАТИЧНИ ИНСТАЛАЦИИ НА МОТОРНИ ПРЕВОЗНИ СРЕДСТВА
 УВЕДОМЛЕНИЕ
 ЗА УСТАНОВЯВАНЕ/ПРЕРАБОТКА ОТ ДЪРЖАВИТЕ ЧЛЕНКИ НА ТЕХНИТЕ ИЗИСКВАНИЯ ЗА ОБУЧЕНИЕ И КВАЛИФИКАЦИЯ НА ФИЗИЧЕСКИ ЛИЦА, УЧАСТВАЩИ В ДЕЙНОСТИ, ПОПАДАЩИ В ОБХВАТА НА ЧЛЕН 10, ПАРАГРАФ 1 ОТ РЕГЛАМЕНТ (ЕС) No 517/2014 ОТНОСНО ФЛУОРСЪДЪРЖАЩИ ПАРНИКОВИ ГАЗОВЕ
 ОБЩА ИНФОРМАЦИЯ
 а)
 Държава членка
 б)
 Уведомяващ орган
 в)
 Дата на уведомлението
 Следните програми за обучение на физически лица, участващи в събирането и съхраняването на флуорсъдържащи парникови газове от климатични инсталации на моторни превозни средства, удовлетворяват минималните изисквания и условията за взаимно признаване, определени в член 2, параграф 1 и член 5 от Регламент (ЕО) No 307/2008 (1).
 Наименование на атестата
 Орган за атестиране на физически лица (наименование и данни за контакт)
 [...]
 (1) Регламент (ЕО) No 307/2008 на Комисията от 2 април 2008 г. за установяване, в съответствие с Регламент (ЕО) No 842/2006 на Европейския парламент и на Съвета, на минимални изисквания за програми за обучение и на условия за взаимно признаване на атестати за обучение на служители по отношение на климатичните инсталации на някои моторни превозни средства, съдържащи някои флуорирани парникови газове (ОВ L 92, 3.4.2008 г., стр. 25).
 ПРИЛОЖЕНИЕ VI
 Таблица на съответствието
 Регламент (ЕО) No 308/2008
 Настоящ регламент
 Член 1
 Член 1
 —
 Член 2
 Член 2
 Член 3
 Приложение I
 Приложение I
 Приложение II
 Приложение II
 Приложение III
 Приложение III
 Приложение IV
 Приложение IV
 Приложение V
 Приложение V
 —
 Приложение VI


text:
 18.12.2020
 BG
 Официален вестник на Европейския съюз
 L 430/8
 РЕГЛАМЕНТ ЗА ИЗПЪЛНЕНИЕ (ЕС) 2020/2133 НА СЪВЕТА
 от 17 декември 2020 година
 за прилагане на член 9 от Регламент (ЕО) No 1183/2005 за налагане на някои специфични ограничителни мерки, насочени срещу лица, нарушаващи оръжейното ембарго по отношение на Демократична република Конго
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз,
 като взе предвид Регламент (ЕО) No 1183/2005 на Съвета от 18 юли 2005 г. за налагане на някои специфични ограничителни мерки, насочени срещу лица, нарушаващи оръжейното ембарго по отношение на Демократична република Конго (1), и по-специално член 9, параграф 5 от него,
 като взе предвид предложението на върховния представител на Съюза по въпросите на външните работи и политиката на сигурност,
 като има предвид, че:
 (1)
 На 18 юли 2005 г. Съветът прие Регламент (ЕО) No 1183/2005.
 (2)
 На 2 ноември 2020 г. комитетът към Съвета за сигурност на ООН, създаден съгласно Резолюция 1533 (2004) на Съвета за сигурност на ООН, актуализира информацията по отношение на едно лице, подлежащо на ограничителни мерки.
 (3)
 Поради това приложение I към Регламент (ЕО) No 1183/2005 следва да бъде съответно изменено,
 ПРИЕ НАСТОЯЩИЯ РЕГЛАМЕНТ:
 Член 1
 Приложение I към Регламент (ЕО) No 1183/2005 се изменя съгласно предвиденото в приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 17 декември 2020 година.
 За Съвета
 Председател
 S. SCHULZE
 (1) OВ L 193, 23.7.2005 г., стр. 1.
 ПРИЛОЖЕНИЕ
 В част a) (Списък на лицата, посочени в членове 2 и 2а) от приложение I към Регламент (ЕС) No 1183/2005 вписването по точка 7 се заменя със следното:
 „7.
 Thomas LUBANGA
 Място на раждане: Ituri, Демократична република Конго.
 Гражданство: Демократична република Конго.
 Адрес: Демократична република Конго.
 Дата на посочване от ООН: 1 ноември 2005 г.
 Друга информация: Арестуван в Киншаса през март 2005 г. поради участието на UPC/L в нарушения на правата на човека. Предаден на Международния наказателен съд на 17 март 2006 г. Осъден от Международния наказателен съд през март 2012 г. на 14 години лишаване от свобода. На 1 декември 2014 г. апелативните съдии на Международния наказателен съд потвърждават осъдителната присъда на Lubanga и наложеното наказание. Прехвърлен в затвор в ДРК на 19 декември 2015 г. за излежаване на постановената му присъда лишаване от свобода. Освободен на 15 март 2020 г. след излежаване на присъдата, постановена от Международния наказателен съд. Уеб адрес за специални известия на Интерпол и Съвета за сигурност на ООН: https://www.interpol.int/en/How-we-work/Notices/View-UN-Notices-Individuals
 Допълнителни сведения от описателното обобщение на основанията за включване в списъка, предоставено от Комитета по санкциите:
 Thomas Lubanga е бил председател на UPC/L, една от въоръжените групировки и милиции, посочени в точка 20 от Резолюция 1493 (2003), които участват в трафик на оръжие в нарушение на оръжейното ембарго. Според бюрото на специалния представител на генералния секретар на ООН за децата и въоръжените конфликти той е отговорен за набирането


text: и използването на деца в Ituri от 2002 до 2003 г. Арестуван е в Киншаса през март 2005 г. поради участието на UPC/L в нарушения на правата на човека и е предаден на Международния наказателен съд от властите на ДРК на 17 март 2006 г. Осъден е от Международния наказателен съд през март 2012 г. на 14 години лишаване от свобода. На 1 декември 2014 г. апелативните съдии на Международния наказателен съд потвърждават осъдителната присъда и наложеното наказание. Прехвърлен в затвор в ДРК на 19 декември 2015 г. за излежаване на постановената му присъда лишаване от свобода.“


text:
 6.1.2016
 BG
 Официален вестник на Европейския съюз
 L 3/41
 РЕГЛАМЕНТ ЗА ИЗПЪЛНЕНИЕ (ЕС) 2016/9 НА КОМИСИЯТА
 от 5 януари 2016 година
 относно съвместното подаване на данни и обмена на данни в съответствие с Регламент (ЕО) No 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH)
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) No 793/93 на Съвета и Регламент (ЕО) No 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (1), и по-специално член 132 от него,
 като има предвид, че:
 (1)
 За целите на регистрацията на вещества дялове II и III от Регламент (ЕО) No 1907/2006 включват разпоредби, които предвиждат задължение за производителите и вносителите да обменят данни и съвместно да подават информация на Агенцията.
 (2)
 Опитът, придобит от органите през 2010 г. и 2013 г., във връзка с крайните срокове за регистрация, посочени в член 23 от Регламент (ЕО) No 1907/2006 за въведени вещества, както и информацията, получена от заинтересованите страни пряко и чрез семинара по регистрация съгласно REACH, състоял се в Брюксел на 10—11 декември 2013 г., показват, че разпоредбите на Регламент (ЕО) No 1907/2006 относно обмена на данни и съвместното подаване не са били използвани в пълния им потенциал, като тяхното прилагане не е на равнището на очакванията. Това е особено неблагоприятно за малките и средните предприятия.
 (3)
 За да функционира ефективно системата за обмен на данни, установена с Регламент (ЕО) No 1907/2006, е необходимо да се насърчават добрите управленски практики и да се осигури ефикасно функциониране на споразуменията, отнасящи се до обмена на такива данни. Поради това следва да се създадат разпоредби за ефикасното прилагане на посочения регламент по отношение на обмена на данни.
 (4)
 Разходите, свързани с обмена и съвместното подаване на информация в съответствие с член 11, параграф 1, член 19, параграф 1, член 27, параграф 3 и член 30, параграф 1 от Регламент (ЕО) No 1907/2006, следва да бъдат определени по справедлив, прозрачен и недискриминационен начин.
 (5)
 Необходимо е да се уточни, че в съответствие с член 27, параграф 3 и член 30, параграф 1 от Регламент (ЕО) No 1907/2006 както административните разходи, така и разходите, свързани с изискванията относно информацията, би трябвало да се поделят единствено когато тези разходи са относими към информацията, която дадена страна е задължена да подаде за регистрация по посочения регламент. Разходите, свързани с изискванията относно информацията, включват всички разходи, които са били изисквани за извършването на съществуващо проучване, или се изискват за извършване на ново проучване, независимо дали са свързани с изготвяне на необходимите спецификации, договаряне с лаборатория или наблюдение на изпълнението от нейна страна. Следва да се включат и разходите за изпълнението на изискванията


text:
за информация по REACH, в които не се включват проучвания чрез изпитване.
 (6)
 За да се гарантира, че данните се обменят по прозрачен и ефективен начин, всички споразумения за обмен на данни за целите на Регламент (ЕО) No 1907/2006 следва да бъдат структурирани по такъв начин, че всички относими разходи са описани ясно и са установими. Независимо от това, когато страни по споразумения за обмен на данни, съществуващи към датата на влизане в сила на настоящия регламент, са удовлетворени от функционирането на такива споразумения, следва да е възможно да се отмени задължението за разбивка на разходите при съгласие на всички страни.
 (7)
 С цел да се гарантира, че разходите по обмена на данни са обосновани и са разпределени по подходящ начин между страните по дадено споразумение за обмен на данни, годишните отчети за направените разходи и получените компенсации следва да се съхраняват от тези страни. В съответствие с член 27, параграф 3 и член 30, параграф 1 от Регламент (ЕО) No 1907/2006 страните по съществуващите споразумения за обмен на данни следва да положат всички усилия за събиране на доказателства за разходите, направени преди влизането в сила на настоящия регламент.
 (8)
 За да се осигури съответствие с член 25, параграф 3 от Регламент (ЕО) No 1907/2006 и да се гарантира, че съществува документация за разходите за всяко проучване, което може да бъде предмет на споразумение за обмен на данни, посочените годишни отчети следва да бъдат съхранявани най-малко 12 години след представянето на дадено проучване в рамките на регистрация съгласно посочения регламент.
 (9)
 Споразумението за обмен на данни следва да включва модел за подялба на всички относими разходи. Следва да се предвиди механизъм за възстановяване във всеки модел за подялба на разходите, за да се даде възможност за евентуално коригиране на дела на разходите, които всеки регистрант заплаща след присъединяването на други регистранти към това споразумение на по-късен етап.
 (10)
 С цел да се гарантира, че няма ненужна административна тежест за страните по споразуменията за обмен на данни, които вече съществуват към датата на влизане в сила на настоящия регламент, на посочените страни следва да бъде разрешено да отменят задължението за включване на механизъм за възстановяване при съгласие на всички страни. В случай на такива споразумения, на потенциалните регистранти, които възнамеряват да се присъединят към съществуващото споразумение, следва да бъде разрешено да изискат включването на механизъм за възстановяване.
 (11)
 В интерес на гарантирането на правната сигурност следва да се уточни, че в съответствие с член 50, параграф 4 от Регламент (ЕО) No 1907/2006 разходите, свързани с решение по оценка на вещество, могат също да се прилагат за регистранти, които вече са прекратили дейността си съгласно параграф 2 или 3 от член 50 от посочения регламент.
 (12)
 Принципът „едно вещество, една регистрация“, който е в основата на действието на дялове II и III от Регламент (ЕО) No 1907/2006, следва да бъде засилен чрез подчертаване на ролята на Агенцията при гарантирането на това, че всички случаи на подаване на информация по отношение на едно и също вещество са част от една и съща регистрация


text:
съгласно посочения регламент.
 (13)
 Когато за целите на регистрацията на дадена страна по силата на Регламент (ЕО) No 1907/2006 не се изискват изпитванията върху гръбначни животни, следва да се поясни, че тази страна не е задължена да споделя данни с другите регистранти на същото вещество и може да избере да подаде посочената в член 10, буква а) информация отделно в съответствие с член 11, параграф 3 или член 19, параграф 2 от посочения регламент.
 (14)
 С цел да се осигури съгласуваност с принципа „едно вещество, една регистрация“, Агенцията следва да гарантира, че отделното подаване на посочената в член 10, буква а) информация, обосновано съгласно член 11, параграф 3 или член 19, параграф 2 от Регламент (ЕО) No 1907/2006, продължава да е част от съществуващата регистрация за това вещество.
 (15)
 С цел да се насърчи разработването и използването на алтернативни методи за оценка на опасностите от вещества и да се сведат до минимум изпитванията върху животни, настоящият регламент насърчава обмена на относими изследвания (със или без животни), които се провеждат за вещество със структура, сходна с тази на веществото, което се регистрира (групиране или асоцииране).
 (16)
 Мерките, предвидени в настоящия регламент, са в съответствие със становището на комитета, учреден съгласно член 133 от Регламент (ЕО) No 1907/2006,
 ПРИЕ НАСТОЯЩИЯ РЕГЛАМЕНТ:
 Член 1
 Предмет
 С настоящия регламент се установяват специфични отговорности и задължения за страните по споразуменията, при които обменът на информация и подялбата на свързаните разходи се изискват съгласно Регламент (ЕО) No 1907/2006.
 Член 2
 Прозрачност
 1. Когато множество регистранти на едно и също вещество или участници във форум за обмен на информация за веществото (SIEF) са задължени да обменят информация в съответствие с техните задължения съгласно Регламент (ЕО) No 1907/2006, те полагат всички усилия за постигане на споразумение относно обмена на информация. Това споразумение за обмен на данни, в което участват само лица или образувания, попадащи в обхвата на посочения регламент, трябва да бъде ясно и разбираемо за всички страни и да включва следните раздели:
 а)
 подробно изброяване на данните, които ще се обменят, включително разходите за всеки елемент от данните, описание с посочване на изискванията за информация съгласно Регламент (ЕО) No 1907/2006, на които съответства всеки разход, и обосновка на начина, по който данните, които ще се обменят, удовлетворяват изискването за информация;
 б)
 разбивка и обосновка за всички разходи за създаването и управлението на споразумението за обмен на данни и на съвместното подаване на информация между регистранти на едно и също вещество, както се изисква в Регламент (ЕО) No 1907/2006 (наричани по-долу „административни разходи“), приложими за това споразумение за обмен на данни;
 в)
 модел за подялба на разходите, който включва механизъм за възстановяване.
 2. Когато към датата на влизане в сила на настоящия регламент вече съществува споразумение за обмен на данни, страните по това споразумение могат с единодушно съгласие да отменят задължението си за подробно изброяване на данните, както е описано в параграф 1, букви а) и б).
 Потенциалният регистрант на вещество, за което вече е постигнато споразумение за обмен на данни от предишните регистранти, който иска да се


text:
направи проучване или набор от проучвания, които да се обменят в съответствие с членове 27 и 30 от Регламент (ЕО) No 1907/2006, не е обвързан от съществуващата отмяна, освен ако представи на предишните регистранти подписано от него съгласие, и има право да изисква подробното изброяване, както е описано в параграф 1, букви а) и б).
 Когато е отправено подобно искане, предишните регистранти трябва:
 а)
 да направят разбивка на всички относими разходи, извършени след датата на влизане в сила на настоящия регламент, както е описано в параграф 1, букви а) и б);
 б)
 да предоставят доказателство за разходите за всяко проучване, завършено преди датата на влизане в сила на настоящия регламент, което се изисква в съответствие с член 30, параграф 1 от Регламент (ЕО) No 1907/2006;
 в)
 да положат всички усилия, за да предоставят разбивка на всички други относими разходи, включително административните разходи и разходите за проучване, които не са обхванати в буква б), извършени преди датата на влизане в сила на настоящия регламент, както е описано в параграф 1, букви а) и б).
 Разбивката на разходите се предоставя на потенциалния регистрант без ненужно забавяне.
 3. Когато регистрантите на едно и също вещество са обменили информация и са я подали съвместно в съответствие с Регламент (ЕО) No 1907/2006, те документират на годишна основа всички допълнителни разходи, направени във връзка с функционирането на споразумението им за обмен на данни.
 Годишната документация съдържа частите, посочени в параграф 1, и включва, за целите на механизма за възстановяване, запис на всички обезщетения, получени от нови регистранти.
 При липса на подробна документация за направените разходи или получените обезщетения преди влизането в сила на настоящия регламент, страните по споразумението полагат всички усилия да съберат доказателства за такива разходи, или да направят най-добрата възможна приблизителна оценка за такива разходи за всяка година от началото на това споразумение.
 Тази годишна документация се съхранява от регистрантите в продължение на най-малко 12 години след последното представяне на проучване и се предоставя безплатно при поискване от която и да е страна по съответното споразумение за обмен на данни в рамките на разумен срок и при спазване изцяло на изискванията, свързани с приложимите крайни срокове за регистрация.
 Член 3
 Едно вещество, една регистрация
 1. Без да се засягат член 11, параграф 3 и член 19, параграф 2 от Регламент (ЕО) No 1907/2006 Агенцията гарантира, че всички регистранти на едно и също вещество са част от същата регистрация съгласно посочения регламент.
 2. Когато Агенцията разрешава на потенциален регистрант на вещество, което вече е било регистрирано, да препрати към изисквана информация в съответствие с член 27, параграф 6 и член 30, параграф 3 от Регламент (ЕО) No 1907/2006, Агенцията гарантира, че всяко последващо подаване на информация от посочения потенциален регистрант е част от съществуващото съвместно подаване за това вещество.
 3. Когато даден потенциален регистрант е изпълнил задълженията си съгласно членове 26 или 29 от Регламент (ЕО) No 1907/2006 и е изяснил, че не е длъжен да обменя изпитвания върху гръбначни животни за целите на регистрацията си, той може да реши да се позове на член


text:
11, параграф 3 и член 19, параграф 2, за да извърши отделно подаване на цялата или част от относимата информация, посочена в член 10, буква а) от същия регламент.
 В такива случаи потенциалният регистрант информира всички предишни регистранти на същото вещество за своето решение. Той също така информира Агенцията, която гарантира, че това отделно подаване, извършено в съответствие с член 11, параграф 3 и член 19, параграф 2 от Регламент (ЕО) No 1907/2006, продължава да бъде част от съществуващата регистрация за това вещество в съответствие с параграф 1.
 Член 4
 Справедлив и недискриминационен начин
 1. Съгласно член 27, параграф 3 и член 30, параграф 1 от Регламент (ЕО) No 1907/2006, от всеки регистрант на дадено вещество се изисква да поделя разходите само за информацията, която този регистрант е длъжен да подаде на Агенцията с оглед спазване на изискванията за регистрация по посочения регламент. Това условие се прилага също така за административните разходи.
 2. Моделът за подялба на разходите, посочен в член 2, параграф 1, буква в), се прилага за всички регистранти на посоченото вещество, включително възможността бъдещи регистранти да се присъединят към споразумението за обмен на данни на по-късен етап.
 Моделът за подялба на разходите включва, за всички регистранти на определено вещество, разпоредби за подялба на всички разходи, произтичащи от евентуално решение по оценка на вещество.
 Следните фактори също се вземат предвид при постигането на съгласие по конкретен модел за подялба на разходите: броят на очакваните потенциалните регистранти за това вещество; и възможността за бъдещи допълнителни изисквания за информация за това вещество, различни от онези, които произтичат от евентуално решение по оценка на вещество.
 В случай че даден модел за подялба на разходите включва възможността за покриване на разходите за бъдещи допълнителни изисквания за информация за това вещество, различни от онези, които произтичат от евентуално решение по оценка на вещество, тази възможност трябва да бъде обоснована и да бъде посочена отделно от другите разходи в споразумението за обмен на данни.
 Събирането на информация за целите на установяването на това дали веществото е едно и също не следва да бъде предмет на каквато и да било подялба на разходите между предишните регистранти и потенциални регистранти.
 3. В съответствие с членове 27 и 30 от Регламент (ЕО) No 1907/2006, ако участниците в споразумение за обмен на данни не могат да се споразумеят за такъв модел за подялба на разходите, всеки участник изплаща равен дял от разходите, изисквани за тяхното участие. Възстановяването на част от тези изплатени разходи все пак се извършва по същия начин, по който би било извършено, ако е постигнато съгласие за механизъм за възстановяването по параграф 4, първа алинея.
 4. Механизмът за възстановяване, посочен в член 2, параграф 1, буква в), се предвижда във всеки модел за подялба на разходите и включва метод за пропорционално преразпределение на дела от изплатените разходи на всеки участник, когато потенциален регистрант се присъединява към това споразумение в бъдеще.
 В механизма за възстановяване също така се вземат предвид следните фактори: възможността за бъдещи допълнителни изисквания за регистрация на това вещество, различни от онези, които


text:
произтичат от евентуално решение по оценка на вещество; и икономическата жизнеспособност на някои възстановявания, ако разходите за възстановяване са по-високи от сумата, която трябва да бъде възстановена.
 5. Когато към датата на влизане в сила на настоящия регламент вече съществува споразумение за обмен на данни, страните по това споразумение могат с единодушно съгласие да отменят задължението си за включване на механизъм за възстановяване в техния модел за подялба на разходите.
 Потенциалните регистранти, които възнамеряват да вземат участие в съществуващо споразумение за обмен на данни, не са обвързани със съществуваща отмяна, освен ако представят на предишните регистранти подписано от тях съгласие с нея, и имат право да получат включването на механизъм за възстановяване в модела за подялба на разходите в съответствие с настоящия регламент.
 6. От всеки регистрант, който е преустановил дейността си съгласно член 50, параграф 2 или 3 от Регламент (ЕО) No 1907/2006, може все още да се изисква подялба на разходите, произтичащи от решение по оценка на вещество, в съответствие с член 50, параграф 4 от посочения регламент.
 Член 5
 Решаване на спорове
 1. При уреждането на спорове по обмена на данни съгласно член 27, параграф 5 и член 30, параграф 3 от Регламент (ЕО) No 1907/2006, Агенцията взема предвид спазването от страните на задълженията, посочени в членове 2, 3 и 4 от настоящия регламент.
 2. Настоящият регламент действа без да се засяга пълното и цялостно прилагане на законодателството на Европейския съюз в областта на конкуренцията.
 Член 6
 Влизане в сила
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 5 януари 2016 година.
 За Комисията
 Председател
 Jean-Claude JUNCKER
 (1) ОВ L 396, 30.12.2006 г., стр. 1.


text:
 23.5.2015
 BG
 Официален вестник на Европейския съюз
 L 128/16
 РЕГЛАМЕНТ ЗА ИЗПЪЛНЕНИЕ (ЕС) 2015/807 НА КОМИСИЯТА
 от 22 май 2015 година
 за изменение за 232-и път на Регламент (ЕО) No 881/2002 на Съвета за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 881/2002 на Съвета от 27 май 2002 г. за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда (1), и по-специално член 7, параграф 1, буква а) и член 7а, параграф 5 от него,
 като има предвид, че:
 (1)
 В приложение I към Регламент (ЕО) No 881/2002 са изброени лицата, групите и образуванията, обхванати от мерките за замразяване на средства и икономически ресурси съгласно този регламент.
 (2)
 На 18 май 2015 г. Комитетът по санкциите към Съвета за сигурност на ООН реши да извади едно физическо лице от списъка на физическите лица, групите и образуванията, спрямо които следва да се прилага замразяването на средства и икономически ресурси.
 (3)
 Приложение I към Регламент (ЕО) No 881/2002 следва да бъде съответно актуализирано,
 ПРИЕ НАСТОЯЩИЯ РЕГЛАМЕНТ:
 Член 1
 Приложение I към Регламент (ЕО) No 881/2002 се изменя в съответствие с приложението към настоящия регламент.
 Член 2
 Настоящият регламент влиза в сила в деня след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 22 май 2015 година.
 За Комисията,
 от името на председателя,
 Началник на Службата за инструментите в областта на външната политика
 (1) ОВ L 139, 29.5.2002 г., стр. 9.
 ПРИЛОЖЕНИЕ
 В приложение I към Регламент (ЕО) No 881/2002, в категорията „Физически лица“ се заличава следното вписване:
 „Abdul Rahim Al-Talhi (известен още като: а) 'Abdul-Rahim Hammad al-Talhi, б) Abd' Al-Rahim Hamad al-Tahi, в) Abdulrheem Hammad A Altalhi, г) Abe Al-Rahim al-Talahi, д) Abd Al-Rahim Al Tahli, е) 'Abd al-Rahim al-Talhi, ж) Abdulrahim Al Tahi, з) Abdulrahim al-Talji, и) 'Abd-Al-Rahim al Talji, й) Abdul Rahim Hammad Ahmad Al-Talhi, к) Abdul Rahim, л) Abu Al Bara'a Al Naji, м) Shuwayb Junayd. Адрес: Buraydah, Саудитска Арабия. Дата на раждане: 8.12.1961 г. Място на раждане: Al-Shefa, Al-Taif, Саудитска Арабия. Паспорт No: F275043 (саудитски, издаден на 29.5.2004 г., изтекъл на 5.4.2009 г.). Гражданство: саудитско. Други сведения: участва във финансирането, снабдяването с оръжия и оказването на друг вид помощ на групата Abu Sayyaf. Дата на определянето, посочена в член 2a, параграф 4, буква б): 9.10.2007 г.“


text:
 1.4.2014
 BG
 Официален вестник на Европейския съюз
 L 98/11
 РЕГЛАМЕНТ ЗА ИЗПЪЛНЕНИЕ (ЕС) No 329/2014 НА КОМИСИЯТА
 от 31 март 2014 година
 за изменение за 211-и път на Регламент (ЕО) No 881/2002 на Съвета за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 881/2002 на Съвета от 27 май 2002 г. за налагане на някои специфични ограничителни мерки, насочени срещу определени физически лица и образувания, свързани с мрежата на Ал Кайда (1), и по-специално член 7, параграф 1, буква а) и член 7а, параграфи 1 и 5 от него,
 като има предвид, че:
 (1)
 В приложение I към Регламент (ЕО) No 881/2002 се посочват лицата, групите и образуванията, спрямо които се прилага замразяването на средства и икономически ресурси по смисъла на този регламент.
 (2)
 На 14 февруари 2014 г. Комитетът по санкциите към Съвета за сигурност на Организацията на обединените нации (СС на ООН) реши да измени едно вписване в списъка на лицата, групите и образуванията, спрямо които следва да се прилага замразяване на средства и икономически ресурси. Освен това на 14 март 2014 г. Комитетът по санкциите към СС на ООН реши да заличи едно физическо лице от списъка на лицата, групите и образуванията, спрямо които следва да се прилага замразяването на средства и икономически ресурси, и да прибави едно физическо лице към този списък.
 (3)
 Приложение I към Регламент (ЕО) No 881/2002 следва да бъде съответно актуализирано.
 (4)
 За да се гарантира ефективността на мерките, предвидени в настоящия регламент, той следва да влезе в сила незабавно,
 ПРИЕ НАСТОЯЩИЯ РЕГЛАМЕНТ:
 Член 1
 Приложение I към Регламент (ЕО) No 881/2002 се изменя в съответствие с приложението към настоящия регламент.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 31 март 2014 година.
 За Комисията,
 от името на председателя,
 началникът на Службата за инструментите в областта на външната политика
 (1) ОВ L 139, 29.5.2002 г., стр. 9.
 ПРИЛОЖЕНИЕ
 Приложение I към Регламент (ЕО) No 881/2002 се изменя, както следва:
 1)
 Вписването „Global Relief Foundation (GRF). Адрес: а) 9935 South 76th Avenue, Unit 1, Bridgeview, Illinois 60455, САЩ; б) PO Box 1406, Bridgeview, Illinois 60455, САЩ; Други сведения: а) други офиси в чужбина: Афганистан, Бангладеш, Еритрея, Етиопия, Грузия, Индия, Ирак, Западния бряг и ивицата Газа, Сомалия и Сирия; б) федерална идентификация за заетост в САЩ: 36-3804626; в) Номер по ДДС: BE 454419759; Дата на определянето, посочена в член 2a, параграф 4, буква б): 22.10.2002 г.“ в категорията „Юридически лица, групи и образувания“ се заменя със следния текст:
 „Global Relief Foundation (GRF). Адрес: а) 9935 South 76th Avenue, Unit 1, Bridgeview, Illinois 60455, САЩ; б) PO Box 1406, Bridgeview, Illinois 60455, САЩ; Други сведения: а) други офиси в чужбина: Афганистан, Бангладеш, Еритрея, Етиопия, Грузия, Индия, Ирак,


text:
Западния бряг и ивицата Газа, Сомалия и Сирия; б) федерална идентификация за заетост в САЩ: 36-3804626. Дата на определянето, посочена в член 2а, параграф 4, буква б): 22.10.2002 г.“
 2)
 В категорията „Физически лица“ се добавя следното вписване:
 „Malik Muhammad Ishaq (известен още като Malik Ishaq). Адрес: Пакистан. Дата на раждане: приблизително 1959 г. Място на раждане: Rahim Yar Khan, провинция Пенджаб, Пакистан. Гражданство: пакистанско. Други сведения: а) физическо описание: тежко телосложение с черни очи, черна коса и средно кафяв тен с гъста черна брада; б) налична е снимка за включване в специалното известие на Интерпол и Съвета за сигурност на ООН. Дата на определянето, посочена в член 2а, параграф 4, буква б): 14.3.2014 г.“
 3)
 В категорията „Физически лица“ се заличава следното вписване:
 „Yacine Ahmed Nacer (известен още като а) Yacine di Annaba, б) Il Lungo, в) Naslano). Адрес: 6 rue Mohamed Khemisti, Annaba, Алжир. Дата на раждане: 2.12.1967 г. Място на раждане: Annaba, Алжир. Гражданство: алжирско. Други сведения: а) по получена информация пребивава в Алжир от 2009 г.; б) име на бащата: Ahmed Nacer Abderrahmane, име на майката: Hafsi Mabtouka. Дата на определянето, посочено в член 2а, параграф 4, буква б): 17.3.2004 г.“


text:
 21.10.2017
 BG
 Официален вестник на Европейския съюз
 L 272/14
 РЕГЛАМЕНТ ЗА ИЗПЪЛНЕНИЕ (ЕС) 2017/1927 НА КОМИСИЯТА
 от 16 октомври 2017 година
 за одобрение на изменение в спецификацията на защитено наименование за произход или защитено географско указание [Méntrida (ЗНП)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 (1), и по-специално член 99 от него,
 като има предвид, че:
 (1)
 Комисията разгледа подаденото от Испания в съответствие с член 105 от Регламент (ЕС) No 1308/2013 заявление за одобрение на изменение в спецификацията на защитеното наименование за произход „Méntrida“, защитено по силата на Регламент (ЕИО) No 2247/73 на Комисията (2).
 (2)
 В съответствие с член 97, параграф 3 от Регламент (ЕС) No 1308/2013 Комисията публикува заявлението за одобрение на изменение в спецификацията в Официален вестник на Европейския съюз
 (3).
 (3)
 Комисията не получи възражения по член 98 от Регламент (ЕС) No 1308/2013.
 (4)
 Поради това изменението в спецификацията следва да бъде одобрено съгласно член 99 от Регламент (ЕС) No 1308/2013.
 (5)
 Мерките, предвидени в настоящия регламент, са в съответствие със становището на Комитета за общата организация на селскостопанските пазари,
 ПРИЕ НАСТОЯЩИЯ РЕГЛАМЕНТ:
 Член 1
 Одобрява се публикуваното в Официален вестник на Европейския съюз изменение в спецификацията на наименованието „Méntrida“ (ЗНП).
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 16 октомври 2017 година.
 За Комисията
 Председател
 Jean-Claude JUNCKER
 (1) ОВ L 347, 20.12.2013 г., стр. 671.
 (2) Регламент (ЕИО) No 2247/73 на Комисията от 16 август 1973 г. относно контрола на качествените вина, произведени в определени райони (ОВ L 230, 18.8.1973 г., стр. 12), и изменения списък на качествените вина, произведени в определени райони, публикуван от Комисията съгласно член 3, параграф 2 от него в Официален вестник на Европейските общности (ОВ C 146, 13.6.1986 г., стр. 11).
 (3) ОВ C 194, 17.6.2017 г., стр. 41.


text:
 26.11.2021
 BG
 Официален вестник на Европейския съюз
 L 421/31
 РЕГЛАМЕНТ ЗА ИЗПЪЛНЕНИЕ (ЕС) 2021/2070 НА КОМИСИЯТА
 от 25 ноември 2021 година
 за изменение на Регламент (ЕО) No 474/2006 по отношение на списъка на въздушните превозвачи, които са предмет на оперативна забрана или оперативни ограничения в границите на Съюза
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 2111/2005 на Европейския парламент и на Съвета от 14 декември 2005 г. за създаване на списък на Общността на въздушните превозвачи, предмет на оперативна забрана в границите на Общността, и за информиране на пътниците на въздушния транспорт за самоличността на опериращите въздушни превозвачи и за отмяна на член 9 от Директива 2004/36/ЕО (1), и по-специално член 4, параграф 2 от него,
 като има предвид, че:
 (1)
 С Регламент (ЕО) No 474/2006 на Комисията (2) бе установен списъкът на въздушните превозвачи, на които е наложена оперативна забрана в границите на Съюза.
 (2)
 Някои държави членки и Агенцията за авиационна безопасност на Европейския съюз („Агенцията“) съобщиха на Комисията информация в съответствие с член 4, параграф 3 от Регламент (ЕО) No 2111/2005, която е от значение за актуализирането на този списък. Такава информация беше предоставена и от трети държави и международни организации. Въз основа на постъпилата информация списъкът следва да бъде актуализиран.
 (3)
 Комисията информира всички засегнати въздушни превозвачи — пряко или чрез органите, отговарящи за регулаторния надзор върху тях — за най-важните факти и съображения, на които се основава решението да им се наложи оперативна забрана в границите на Съюза или да се изменят условията на оперативна забрана, наложена на въздушен превозвач, включен в списъка в приложения А или Б към Регламент (ЕО) No 474/2006.
 (4)
 Комисията предостави възможност на засегнатите въздушни превозвачи да прегледат всички значими документи, да представят писмени коментари и да направят устно изложение пред Комисията и комитета, създаден с член 15 от Регламент (ЕО) No 2111/2005 („Комитет на ЕС за авиационна безопасност“).
 (5)
 Комисията информира Комитета на ЕС за авиационна безопасност за продължаващите съвместни консултации, които се провеждат съгласно Регламент (ЕО) No 2111/2005 и Регламент (ЕО) No 473/2006 на Комисията (3) с компетентните органи и въздушните превозвачи на Армения, Коморските острови, Ирак, Казахстан, Либия, Мексико, Молдова, Пакистан, Русия и Южен Судан. Комисията информира Комитета на ЕС за авиационна безопасност и за състоянието на авиационната безопасност в Екваториална Гвинея, Конго (Бразавил), Мадагаскар, Судан и Суринам.
 (6)
 Агенцията информира Комисията и Комитета на ЕС за авиационна безопасност относно техническите оценки, извършени за целите на първоначалната оценка и непрекъснатото наблюдение на разрешенията на операторите от трети държави (ОТД), издадени по силата на Регламент (ЕС) No 452/2014 на Комисията (4).
 (7)
 Агенцията информира Комисията и Комитета на ЕС за авиационна безопасност също така за резултатите от анализа на наземните инспекции, извършени в рамките на програмата за оценяване на безопасността на чуждестранните въздухоплавателни средства (SAFA) в съответствие с Регламент (ЕС) No 965/2012 на Комисията (5).
 (8)
 Освен това Агенцията информира Комисията и Комитета на ЕС за авиационна безопасност за проектите за техническа


text:
помощ, осъществявани в трети държави, на които е наложена оперативна забрана съгласно Регламент (ЕО) No 474/2006. Агенцията и Франция предоставиха също така информация за плановете и исканията за допълнителна техническа помощ и сътрудничество, насочени към подобряване на административния и техническия капацитет на органите за гражданско въздухоплаване в трети държави, с цел да им бъде оказано съдействие за отстраняване на несъответствията с приложимите международни стандарти за безопасност в гражданското въздухоплаване. Държавите членки бяха приканени да отговорят на тези искания на двустранeн принцип, като координират действията си с Комисията и Агенцията. Във връзка с това Комисията отново подчерта ползата от предоставянето на информация на международната въздухоплавателна общност, по-специално чрез инструмента за партньорство за съдействие при прилагането на безопасността на въздухоплаването, предоставен от Международната организация за гражданско въздухоплаване (ИКАО), относно оказваната от Съюза и неговите държави членки техническа помощ на трети държави за повишаване на авиационната безопасност в целия свят.
 (9)
 Евроконтрол представи на Комисията и на Комитета на ЕС за авиационна безопасност актуализирана информация за състоянието на функцията на SAFA и ОТД, чрез която се подават сигнали за предупреждение, включително статистически данни за съобщенията, предупреждаващи за въздушни превозвачи, на които е наложена забрана.
 Въздушни превозвачи от Съюза
 (10)
 След като Агенцията анализира получената информация от проведените наземни инспекции на въздухоплавателните средства на превозвачи от Съюза и от стандартизационните инспекции, проведени от Агенцията, допълнена с информация от специалните инспекции и одити, проведени от националните въздухоплавателни органи, няколко държави членки и Агенцията, в качеството на компетентен орган, предприеха определени коригиращи мерки и мерки за правоприлагане, за които информираха Комисията и Комитета на ЕС за авиационна безопасност.
 (11)
 Държавите членки и Агенцията, в качеството на компетентен орган, отново потвърдиха готовността си да предприемат необходимите действия, когато важна за безопасността информация показва наличието на непосредствени рискове за безопасността вследствие на неспазване на съответните стандарти за безопасност от страна на въздушни превозвачи от Съюза.
 Въздушни превозвачи от Армения
 (12)
 През юни 2020 г. с Регламент за изпълнение (ЕС) 2020/736 на Комисията (6) в приложение А към Регламент (ЕО) No 474/2006 бяха включени въздушни превозвачи от Армения.
 (13)
 На 3 ноември 2021 г. Комисията, Агенцията, държавите членки и Комитетът за гражданско въздухоплаване на Армения (CAC) проведоха техническа среща, по време на която САС представи актуална информация относно действията, предприети след техническата среща, проведена на 15 април 2021 г., за отстраняване на установените пропуски по отношение на безопасността. CAC направи преглед на последните развития по отношение на законодателната рамка в областта на гражданското въздухоплаване в Армения и представи информация за по-нататъшното развитие на функциите и отговорностите на отдела/звеното на CAC, както и наръчника за човешките ресурси.
 (14)
 CAC също така информира Комисията за новоразработеното ръководство за управление на безопасността и за обученията по системата за управление на безопасността (СУБ), през които преминава персоналът на CAC.
 (15)
 Освен това CAC уведоми Комисията, че свидетелствата за авиационен оператор (САО) на въздушните превозвачи Atlantis Armenian Airlines и Fly Armenia Airways са били отнети и че е бил сертифициран нов въздушен превозвач Flyone Armenia (САО No 074). Тъй като CAС не е доказал


text:
достатъчна способност да изпълнява съответните стандарти за безопасност и да осигурява тяхното правоприлагане, издаването на САО на посочения нов въздушен превозвач не гарантира в достатъчна степен спазването на международните стандарти за безопасност.
 (16)
 Комисията отчита напредъка, постигнат от CAC в отговор на опасенията във връзка с авиационната безопасност, които доведоха до включването на въздушни превозвачи, сертифицирани в Армения, в приложение А към Регламент (ЕО) No 474/2006 през юни 2020 г. В информацията и документацията, предоставена от CAC, обаче няма достатъчно доказателства, че пропуските по отношение на безопасността, установени по време на посещението за оценка на място от страна на Съюза през 2020 г., са били ефективно отстранени, за да се гарантира съответствие с международните стандарти за безопасност. Комисията ще продължи да работи със CAC и да наблюдава приеманите по-нататък мерки и дейности за отстраняване на тези пропуски, свързани с безопасността, включително капацитета на САС за надзор на безопасността. В този контекст беше отбелязано, че Агенцията ще управлява проект за техническа помощ в подкрепа на усилията на CAC за укрепване на надзора на авиационната безопасност в Армения.
 (17)
 В съответствие с общите критерии, определени в приложението към Регламент (ЕО) No 2111/2005, Комисията счита, че по отношение на въздушните превозвачи от Армения списъкът на въздушните превозвачи, които са предмет на оперативна забрана в границите на Съюза, следва да бъде изменен, за да се включи Flyone Armenia в приложение А към Регламент (ЕО) No 474/2006 и да се заличат Atlantis Armenian Airlines и Fly Armenia Airways от посоченото приложение.
 (18)
 В съответствие с Регламент (ЕС) No 965/2012 държавите членки следва да продължат да следят дали въздушните превозвачи, сертифицирани в Армения, действително спазват съответните международни стандарти за безопасност чрез приоритетно извършване на наземни инспекции на въпросните въздушни превозвачи.
 Въздушни превозвачи от Коморските острови
 (19)
 Въздушният превозвач Air Service Comores беше включен в приложение А към Регламент (ЕО) No 474/2006 на 22 март 2006 г.
 (20)
 На 12 октомври 2006 г. с Регламент (ЕО) No 1543/2006 на Комисията (7) той беше преместен от приложение А в приложение Б към Регламент (ЕО) No 474/2006.
 (21)
 Като част от дейностите си по непрекъснато наблюдение Комисията поиска от Agence Nationale de l’Aviation Civile et de la Météorologie de l’Union des Comores (ANACM) да представи списък на всички притежатели на САО, сертифицирани в Коморските острови.
 (22)
 На 15 юли 2021 г. ANACM потвърди писмено прекратяването на дейността на въздушния превозвач Air Service Comores.
 (23)
 В съответствие с общите критерии, определени в приложението към Регламент (ЕО) No 2111/2005, Комисията счита, че списъкът на въздушните превозвачи, които са предмет на оперативна забрана в границите на Съюза, следва да се измени, така че въздушният превозвач Air Service Comores да бъде заличен от приложение Б към Регламент (ЕО) No 474/2006.
 (24)
 В съответствие с Регламент (ЕС) No 965/2012 държавите членки следва да продължат да следят дали въздушните превозвачи, сертифицирани в Коморските острови, действително спазват съответните международни стандарти за безопасност чрез приоритетно извършване на наземни инспекции на всички въпросни въздушни превозвачи.
 (25)
 В случай че постъпи важна за безопасността информация, разкриваща наличие на непосредствени


text:
рискове за безопасността вследствие на неспазване на международните стандарти за безопасност, Комисията може да бъде принудена да предприеме допълнителни действия в съответствие с Регламент (ЕО) No 2111/2005.
 Въздушни превозвачи от Ирак
 (26)
 През декември 2015 г. с Регламент за изпълнение (ЕС) 2015/2322 на Комисията (8) в приложение А към Регламент (ЕО) No 474/2006 беше включен въздушният превозвач Iraqi Airways.
 (27)
 На 17 юни 2021 г., по искане на Ирак и като част от дейностите на Комисията по непрекъснато наблюдение, Комисията, Агенцията, държавите членки и иракският орган за гражданско въздухоплаване (ICAA) проведоха техническа среща. По време на срещата ICAA представи актуална информация относно действията, предприети след включването на Iraqi Airways в приложение А към Регламент (ЕО) No 474/2006, както и информация относно степента на приключване на одита по документи на Всеобщата програма на ИКАО за одит на надзора за безопасност — Подход за непрекъснато наблюдение (USOAP CMA).
 (28)
 Освен това ICAA посочи пред Комисията, че всички препоръки, произтичащи от проекта за техническа помощ на ICAA, изпълнен от Агенцията през 2017 г., са били разгледани и изпълнени. В допълнение към информацията, предоставена преди техническата среща, ICAA се ангажира да предостави допълнителни доказателства за посочения напредък. По време на втората част на срещата по изрично искане на Ирак Комисията и Агенцията разясниха процеса на издаване на разрешение за ОТД с оглед на бъдещо заявление за разрешение на ОТД от Iraqi Airways или други въздушни превозвачи, сертифицирани в Ирак.
 (29)
 По време на срещата на 17 юни 2021 г. Комисията уточни, че би могла да обмисли изваждането на Iraqi Airways от приложение А към Регламент (ЕО) No 474/2006, когато постъпи информация, включително чрез посещение за оценка на място от страна на Съюза, която да потвърди, че Ирак спазва стандартите на ИКАО за сертифициране и надзор, и Iraqi Airways докаже пред Агенцията и Комисията, че причините, довели до отрицателното решение за ОТД през 2015 г., са били отстранени.
 (30)
 В съответствие с общите критерии, определени в приложението към Регламент (ЕО) No 2111/2005, Комисията счита, че засега няма основания за изменение на списъка на въздушните превозвачи, на които е наложена оперативна забрана в границите на Съюза, по отношение на въздушните превозвачи от Ирак.
 (31)
 В съответствие с Регламент (ЕС) No 965/2012 държавите членки следва да продължат да следят дали въздушните превозвачи, сертифицирани в Ирак, действително спазват съответните международни стандарти за безопасност чрез приоритетно извършване на наземни инспекции на всички въпросни въздушни превозвачи.
 Въздушни превозвачи от Казахстан
 (32)
 През декември 2016 г. с Регламент за изпълнение (ЕС) 2016/2214 на Комисията въздушните превозвачи от Казахстан бяха заличени от приложение А към Регламент (ЕО) No 474/2006 (9).
 (33)
 През февруари 2020 г. започнаха официални консултации с компетентните органи в Казахстан като част от непрекъснатото наблюдение на системата за надзор върху безопасността в Казахстан. В този контекст по време на заседанието му през май 2021 г. на Комитета на ЕС за авиационна безопасност беше представен преглед на положението с надзора върху безопасността в Казахстан.
 (34)
 Като последващо действие във връзка с разискванията на Комитета за авиационна безопасност на ЕС през


text:
май 2021 г. експерти от Комисията, Агенцията и държавите членки проведоха посещение за оценка на място от страна на Съюза в Казахстан между 11 и 15 октомври 2021 г. в Комитета за гражданско въздухоплаване на Казахстан („CAC KZ“) и в авиационната администрация на Казахстан (AAK), и бе направена също така извадка от трима въздушни превозвачи, сертифицирани в Казахстан, а именно Air Astana, Jupiter Jet и Qazaq Air.
 (35)
 Посещението за оценка съсредоточи дейностите си върху AAK предвид нейната водеща роля и отговорност при надзорните дейности на въздушните превозвачи, сертифицирани в Казахстан. Представители на CAC KZ обаче участваха във всички дейности по оценяване, тъй като редица политически дейности, като например приемането на процедурите на AAK, са от неговата компетентност.
 (36)
 От посещението за оценка става ясно, че макар AAK да показва силни страни, все още има слабости, като например неспазване на задълженията на AAK по време на процесите на сертифициране на въздушните превозвачи. Освен това процесът на надзор следва да бъде адаптиран и при необходимост да стане по-строг, за да се гарантира, че всички въздушни превозвачи са обект на надзор, съизмерим с техния размер и сложност, както и непрекъснатото спазване на приложимите международни стандарти за безопасност.
 (37)
 Освен това CAC KZ следва да обърне повече внимание на това да се гарантира, че законодателната рамка се актуализира редовно така, че казахстанските правила да включват измененията на приложенията на ИКАО. CAC KZ и AAK трябва да гарантират прилагането на стабилни вътрешни механизми и процедури, които превръщат съществуващата правна и техническа рамка в планови дейности и процедури на организацията. В този контекст CAC KZ и AAK следва да подобрят своите цялостни функции по управление на качеството, както и казахстанската държавна програма за безопасността, за да се гарантира, че потенциалните рискове за безопасността биват разпознавани и адекватно ограничавани по системен и своевременен начин.
 (38)
 По отношение на лицензионните дейности, извършвани от AAK, за да се гарантира изпълнението на лицензионните отговорности на Казахстан като договаряща държава по ИКАО, екипът за оценка установи области, които се нуждаят от подобрение, по-специално процедурите на инспекторите, системата за теоретични изпити на полетния екипаж и процедурите, позволяващи стандартизиран подход към квалификацията на полетните проверяващи, както и надзора върху тези процедури.
 (39)
 Персоналът за летателна годност има добри познания за процедурите, които са в сила в рамките на AAK. Необходими са обаче допълнителни подобрения, по-специално в областта на периодичното и специализираното обучение, за да се гарантира необходимата квалификация на инспекторите. Подбраната случайна извадка от дейностите, извършвани от персонала за летателна годност, показва отклонения от изискванията, по-специално в областта на сертифицирането и надзора на операторите и организациите за техническо обслужване.
 (40)
 Air Astana, основният пътнически и товарен превозвач в Казахстан, беше предмет на специално посещение от екипа за оценка на 13 октомври 2021 г. Въздушният превозвач разполага с добре функционираща и стабилна СУБ, която генерира полезни данни за въздушния превозвач. Като цяло въз основа на анализа на извадката беше възможно да се потвърди, че е въведена стабилна и функционална система за контрол на спазването на правилата (CMS). Висшето ръководство на дружеството познава добре


text:
тези системи и ги използва, за да идентифицира рисковете и да предприема подходящи мерки за намаляване на най-големите рискове до приемливи нива.
 (41)
 Операциите на въздушния превозвач се подпомагат от квалифицирани техници и бази за линейно техническо обслужване с възможност за поддръжка. По време на посещението не бяха установени проблеми или недостатъци в областта на летателната годност.
 (42)
 Въздушният превозвач демонстрира стабилна и структурирана система за контрол на различните аспекти на обучението на полетния екипаж, кабинния екипаж и полетните диспечери, включително инструкторите и полетните проверяващи. Подбраните на случаен принцип досиета показаха проследимост на свидетелствата за обучение и надлежно попълване на формулярите.
 (43)
 Jupiter Jet е товарен превозвач в Казахстан със седалище в Алмати и беше предмет на специално посещение от екипа за оценка на 13 октомври 2021 г. Той е основан като съвместно дружество с акции авиокомпания ATMA през 1996 г., преименувано през 2016 г. Превозвачът извършва ad hoc чартърни услуги с един Антонов AN-12.
 (44)
 Въздушният превозвач е разработил и прилага СУБ, но са необходими допълнителни подобрения, за да може системата да постигне изискваното ниво на зрялост.
 (45)
 Въздушният превозвач показа солидна и структурирана система за контрол на различните аспекти на поддържането на летателната годност.
 (46)
 По време на посещението беше установено, че процедурите, свързани с електронната пилотска чанта (EFB), като част от ръководството за експлоатация, са много общи. Освен това в ръководството за експлоатация беше установено също така, че някои от процедурите не са актуални или напълно разработени, например главата, свързана със системата за предупреждаване и избягване на опасни сближения (TCAS), не включва всички стандартни обаждания TCAS 7.1 и свързаните с тях процедури. Ръководството за експлоатация трябва да бъде прегледано и проверено дали съответства на приложимите стандарти.
 (47)
 Qazaq Air, създадено през 2015 г., е междурегионален въздушен превозвач за превоз на пътници и товари със седалище в Нур-Султан и оперира с флот от пет турбовитлови самолета De Havilland Dash-8-Q400NG. На 14 октомври 2021 г. екипът за оценка проведе специално посещение на въздушния превозвач.
 (48)
 Qazaq Air разполага със СУБ, която генерира полезни данни за въздушния превозвач. По време на оценката обаче беше установено, че Qazaq Air не е извършвал систематично всички дейности в съответствие с изискванията на Ръководството за управление на безопасността, напр. не са извършвани одити на безопасността и все още не е проведено упражнение за реагиране при извънредни ситуации.
 (49)
 Въздушният превозвач е разработил и приложил функция за контрол на спазването на правилата, но са необходими допълнителни подобрения, за да се гарантира пълният ѝ потенциал, по-специално по отношение на приключването на констатациите от вътрешните одити.
 (50)
 По време на оценката бяха установени някои несъответствия с ръководството за експлоатация на въздушния превозвач. Повод за особено безпокойство е фактът, че въздушният превозвач не е установил квалификационни критерии за експлоатация при намалена видимост за полетните екипажи, макар въздушният превозвач да е бил одобрен за полети при намалена видимост.
 (51)
 Qazaq Air използва компютърна система за планиране и проследяване на полетния екипаж. По време на оценката на преминатите от полетните диспечери обучения беше установено, че редица периодични обучения са закъснели.


text:
(52)
 Въз основа на обсъжданията Комитетът на ЕС за авиационна безопасност стигна до заключението, че следва да се обърне специално внимание на наблюдението, включително чрез изслушване на CAC KZ, както и на AAK на следващото заседание на Комитета на ЕС за авиационна безопасност, на техните последващи действия, за да се вземат предвид забележките, направени по време на посещението за оценка, и по-специално по отношение на изготвянето и ефективното прилагане на подходящ план за коригиращи действия.
 (53)
 В съответствие с общите критерии, определени в приложението към Регламент (ЕО) No 2111/2005, Комисията счита, че засега няма основания за изменение на списъка на въздушните превозвачи, на които е наложена оперативна забрана в границите на Съюза, по отношение на въздушните превозвачи от Казахстан.
 (54)
 В съответствие с Регламент (ЕС) No 965/2012 държавите членки следва да продължат да следят дали въздушните превозвачи, сертифицирани в Казахстан, действително спазват съответните международни стандарти за безопасност чрез приоритетно извършване на наземни инспекции на всички въпросни въздушни превозвачи.
 (55)
 В случай че постъпи важна за безопасността информация, разкриваща наличие на непосредствени рискове за безопасността вследствие на неспазване на международните стандарти за безопасност, Комисията може да бъде принудена да предприеме допълнителни действия в съответствие с Регламент (ЕО) No 2111/2005.
 Въздушни превозвачи от Либия
 (56)
 През декември 2014 г. с Регламент за изпълнение (ЕС) 1318/2014 на Комисията (10) в приложение А към Регламент (ЕО) No 474/2006 бяха включени въздушни превозвачи от Либия.
 (57)
 С писмо от 2 юни 2021 г. либийският орган за гражданско въздухоплаване (LYCAA) предостави информация относно своята структура, система за надзор и дейности, включително ръководства за процедури за вътрешен инспектор, инструкции за организациите за гражданско въздухоплаване, формуляри за специалисти и организации в областта на въздухоплаването, принудителни мерки, предприети от 2019 г. насам, както и текущия списък на притежателите на САО и регистрираните въздухоплавателни средства.
 (58)
 Предоставената информация показва, че LYCAA е сертифицирал два нови въздушни превозвача, а именно Berniq Airways (AOC 032/21) и Hala Airlines (AOC 033/21), както и че Global Aviation and Services вече се казва Global Air Transport. Тъй като LYCAA не е доказал достатъчен капацитет да прилага съответните стандарти за безопасност и да осигурява тяхното правоприлагане, издадените САО на тези два нови въздушни превозвачи не гарантира в достатъчна степен спазването на международните стандарти за безопасност.
 (59)
 На 1 септември 2021 г., по искане на Либия и като част от дейностите по непрекъснато наблюдение, Комисията, Агенцията, държавите членки и представители на LYCAA проведоха техническа среща. По време на тази среща LYCAA представи накратко своята организация и функции, включително основните принципи за извършване на надзор на безопасността. Друга информация, предоставена от LYCAA, включва актуализиран преглед на развитието и актуалната степен на изпълнение на техните действия по препоръките, произтичащи от проекта за техническа помощ на LYCAA, представени от Агенцията през 2019 г. LYCAA представи също така информация относно резултатите от одита по документи на Всеобщата програма на ИКАО за одит на надзора за безопасност — Подход за непрекъснато наблюдение (USOAP CMA), проведен през 2020 г.
 (60)
 LYCAA показа известен напредък в прилагането на международните стандарти за безопасност, но Комисията


text:
и Комитетът на ЕС за авиационна безопасност стигнаха до заключението, въз основа на информацията и документацията, предоставени от LYCAA, включително информацията, предоставена от LYCAA на техническата среща на 1 септември 2021 г., че LYCAA не е успял да докаже действително спазване и прилагане на съответните международни стандарти за безопасност.
 (61)
 В съответствие с общите критерии, определени в приложението към Регламент (ЕО) No 2111/2005, Комисията счита, че списъкът на въздушните превозвачи от Либия, които са предмет на оперативна забрана в границите на Съюза, следва да се измени така, че въздушните превозвачи Berniq Airways и Hala Airlines да бъдат включени в приложение А към Регламент (ЕО) No 474/2006.
 (62)
 В съответствие с Регламент (ЕС) No 965/2012 държавите членки следва да продължат да следят дали въздушните превозвачи, сертифицирани в Либия, действително спазват съответните международни стандарти за безопасност чрез приоритетно извършване на наземни инспекции на всички въпросни въздушни превозвачи.
 Въздушни превозвачи от Мексико
 (63)
 В приложение А или приложение Б към Регламент (ЕО) No 474/2006 никога не са били включвани въздушни превозвачи от Мексико.
 (64)
 След смъртоносното произшествие на мексиканския въздушен превозвач Global Air (Aerolíneas Damojh, S.A. de C.V.) в Куба на 18 май 2018 г., Комисията се свърза с Генералната дирекция за гражданско въздухоплаване на Мексико (DGAC Mexico) с искане за подробна информация. На 16 октомври 2018 г. Комисията, Агенцията и DGAC Mexico започнаха официални консултации, включващи техническа среща.
 (65)
 Въз основа на проведените консултации, предоставената информация и данните от програмите SAFA и TCO на ЕС, според които към онзи момент не са били налице сериозни или системни проблеми, Комисията счете, че положението с безопасността на въздухоплаването в Мексико не поражда остри опасения във връзка с безопасността.
 (66)
 На 25 май 2021 г. Федералната въздухоплавателна администрация на САЩ (FAA) даде рейтинг категория 2 на DGAC Mexico в рамките на своята програма за оценка на безопасността на международното въздухоплаване („IASA“), тъй като счита, че DGAC Mexico не отговаря на международните стандарти за безопасност.
 (67)
 На 23 юни 2021 г. Комисията изпрати писмо до DGAC Mexico, с което изрази опасенията си във връзка с решението на FAA и поиска съответната информация, която би показала степента на опасенията за безопасността, установени от FAA.
 (68)
 На 20 септември 2021 г. DGAC Mexico предостави на Комисията информация относно недостатъците, които са били установени от FAA по отношение на критичните елементи, определени от ИКАО, както и относно програмите и дейностите за техническа помощ, които са били предприети за правилното справяне с тези проблеми.
 (69)
 Въз основа на наличната информация, включително информацията, представена от DGAC Mexico в нейното писмо от 20 септември 2021 г., Комисията счита, че на този етап DGAC Mexico притежава необходимия капацитет и желание за отстраняване на пропуските по отношение на безопасността, когато такива биват установени.
 (70)
 В съответствие с общите критерии, определени в приложението към Регламент (ЕО) No 2111/2005, Комисията счита, че засега няма основания за изменение на списъка на въздушните превозвачи, на които е наложена оперативна забрана в границите на Съюза, по отношение на въздушните превозвачи от Мексико.
 (71)
 В съответствие с Регламент (ЕС) No


text:
965/2012 държавите членки следва да продължат да следят дали въздушните превозвачи, сертифицирани в Мексико, действително спазват съответните международни стандарти за безопасност чрез приоритетно извършване на наземни инспекции на всички въпросни въздушни превозвачи.
 (72)
 В случай че постъпи важна за безопасността информация, разкриваща наличие на непосредствени рискове за безопасността вследствие на неспазване на международните стандарти за безопасност, Комисията може да бъде принудена да предприеме допълнителни действия в съответствие с Регламент (ЕО) No 2111/2005.
 Въздушни превозвачи от Молдова
 (73)
 През април 2019 г. с Регламент за изпълнение (ЕС) 2019/618 на Комисията (11) в приложение А към Регламент (ЕО) No 474/2006 бяха включени всички въздушни превозвачи от Молдова, с изключение на Air Moldova, Fly One и Aerotranscargo.
 (74)
 Като последващо действие във връзка с разискванията на Комитета за авиационна безопасност на ЕС през май 2021 г. експерти от Комисията, Агенцията и държавите членки проведоха посещение за оценка на място от страна на Съюза в Молдова между 20 и 24 септември 2021 г. в Органа за гражданско въздухоплаване на Молдова („CAAM“) и в избрани на случаен принцип три въздушни превозвача, сертифицирани в Молдова, а именно Terra Avia, Fly Pro и HiSky..
 (75)
 В доклада от посещението за оценка се посочва, че CAAM е постигнала значителни подобрения в редица области след посещението за оценка на място от страна на Съюза през 2019 г. От особено значение е постигнатата от CAAM стабилност от гледна точка на изготвянето на националната нормативна уредба в областта на въздухоплаването и показаната зрялост при провеждане на качествен и ефективен надзор. Беше отбелязано, че CAAM е положила значителни усилия за актуализиране на по-голямата част от националните разпоредби и за разработване на нови такива. CAAM работи по изготвянето на подходящи насоки в подкрепа на неговия персонал при изпълнението на неговите задачи по надзор.
 (76)
 CAAM е разработила стабилна система за управление на качеството. Следван е одитният план за 2021 г., като одитите и инспекциите са извършени в съответствие с графика. Констатациите, направени в резултат на тази дейност, са били разгледани или се разглеждат от отговорния персонал.
 (77)
 Дейностите по лицензиране се извършват от CAAM в съответствие с международните стандарти за безопасност. Екипът за оценка обаче открои области, в които са необходими допълнителни подобрения, по-специално довършването на системата за теоретични изпити за частни пилоти и определени медицински експерти, както и укрепването на надзора на полетните проверяващи от инспектор на CAAM.
 (78)
 Програмата за непрекъснат надзор е всеобхватна по отношение на областите и броя на одитите, а квалификацията и опитът на инспекторите са надлежно застъпени в съществуващите и бъдещите планирани обучения. Извършваните одити са надлежно документирани и наблюдавани, по-специално по отношение на действията на въздушните превозвачи, включително коригиращи действия и анализ на първопричините. Необходимо е обаче допълнително стандартизиране на процедурите за инспекция, особено по отношение на регистрирането на констатациите, направени по време на инспекционните дейности.
 (79)
 CAAM е в състояние да привлече достатъчен брой служители, съобразен с актуалния размер и обхват на сектора на въздухоплаването, над който се упражнява надзор. Всички интервюирани служители имат необходимата квалификация и познания. Програмите и плановете за теоретичното обучение бяха


text:
счетени за подходящи.
 (80)
 Екипът заключи, че CAAM има капацитета да упражнява надзор над авиационните дейности в Молдова, да поддържа стабилна регулаторна система, да изпълнява и осигурява правоприлагането на съществуващите разпоредби в областта на въздухоплаването с цел решаване на възникващите проблеми по отношение на безопасността. Системата за надзор на безопасността в Молдова е добре изградена, макар все още да се работи по допълнителното ѝ усъвършенстване и по това тя да остане актуална и съобразена с неотдавна направените изменения на международните стандарти за безопасност.
 (81)
 Terra Avia е учреден през 2005 г. като частен въздушен превозвач и експлоатира Boeing 747 за редовни товарни полети и Airbus A320 за чартърни пътнически полети. Въздушният превозвач има функционираща CMS и СУБ. По време на оценката на СУБ на въздушния превозвач екипът установи някои области, които се нуждаят от допълнителни подобрения. Въздушният превозвач демонстрира много положително отношение към по-нататъшното подобряване на системите за безопасност.
 (82)
 Управлението на поддържането на летателната годност се извършва от две различни структури: едната се намира в Молдова, а другата — в Шарджа (ОАЕ). Екипът за оценка заключи, че въздушният превозвач трябва да подобри своята система за водене на документация за различните дейности по техническо обслужване, извършвани на различните места и свързани с неговите въздухоплавателни средства.
 (83)
 Ръководството за експлоатация на Terra Avia отразява извършваните операции и е изготвено в съответствие с приложимите разпоредби в Молдова. Оправдано е обаче то да се актуализира, за да бъдат включени и принципни процедури за опасните товари.
 (84)
 Fly Pro експлоатира два товарни самолета Boeing 747. CMS и СУБ са напълно разработени и се прилагат, но ръководството за управление на безопасността и ръководството за контрол на спазването на правилата следва да бъдат изменени, за да се съгласуват отчетността и отговорностите на управителя по безопасността и на управителя за контрола на спазването на правилата. В областта на наблюдението на полетните данни Fly Pro има утвърдена програма, която включва активна система за обратна връзка.
 (85)
 Fly Pro разполага с надеждна система за поддържане на летателната годност и действа уверено в различните си роли, въпреки че процесът на документиране на извършваните дейности може да бъде подобрен.
 (86)
 Ръководството за експлоатация на Fly Pro отразява извършените операции и е изготвено в съответствие с приложимите разпоредби в Молдова. Въздушният превозвач следва да подобри административната методология, като записва всички свързани с полетите дейности, например полетните дневници. Освен това списъкът на минималното оборудване на въздушния превозвач следва да бъде по-добре пригоден за въздухоплавателните средства, за които се прилага, и следва да подлежи на редовен и подходящ контрол.
 (87)
 HiSky е създаден през септември 2019 г. и експлоатира Airbus A319 самостоятелно, като същевременно разполага с едно въздухоплавателно средство по силата на споразумение за мокър лизинг с въздушния превозвач HiSky Europe, сертифициран в Румъния.
 (88)
 HiSky е разработил и прилага стабилна СУБ, която генерира полезни данни за въздушния превозвач. CMS е стабилна и функционална, но са желателни незначителни подобрения по отношение на изготвянето на отчетите и отговорностите на управителя по безопасността и на управителя за контрола на спазването на правилата. Висшето ръководство на дружеството


text:
познава добре тези системи и ги използва, за да идентифицира рисковете и да предприема подходящи мерки за намаляване на най-големите рискове до приемливи нива.
 (89)
 HiSky е разработил необходимите ръководства, които съдържат политиките и подробно описание на свързаните с тях процедури, които са одобрени от CAAM. Издаващият свидетелства персонал е надлежно обучен на експлоатираните типове въздухоплавателни средства. Понастоящем одобреното ръководство за експлоатация отразява извършваните операции и е изготвено в съответствие с приложимите разпоредби в Молдова.
 (90)
 Операциите на HiSky се подпомагат от квалифицирани техници и бази за линейно техническо обслужване с възможност за поддръжка. Въздушният превозвач е създал система за проследяване на обучението, проверка на валидността и гарантиране на проследимостта на свидетелствата за обучение и попълнените формуляри за проверка.
 (91)
 Въз основа на резултатите от посещението за оценка на място от страна на Съюза Комисията покани CAAM и въздушните превозвачи Terra Avia, Fly Pro и HiSky на изслушване пред Комитета на ЕС за авиационна безопасност на 10 ноември 2021 г.
 (92)
 По време на това изслушване CAAM представи на Комисията и на Комитета на ЕС за авиационна безопасност въведената система за гарантиране на надзора на безопасността на сертифицираните в Молдова въздушни превозвачи. СААМ обясни, че напредъкът в ефективното прилагане на международните стандарти за безопасност е резултат от поредица от действия, предприети от 2019 г. насам. Като подчерта ангажимента си за непрекъснато подобряване, CAAM представи на Комисията и на Комитета на ЕС за авиационна безопасност цялостен и подробен преглед на изпълнението на плана за коригиращи действия, разработен в отговор на резултатите от посещението за оценка на място от страна на Съюза през септември 2021 г. Той включва определените за в бъдеще стратегически цели, като например измененията на молдовската правна рамка, ръководствата и процедурите на CAAM, продължаването на подобренията в системата за управление на качеството и по-нататъшното подобряване на ефективното прилагане на международните стандарти за безопасност.
 (93)
 Освен това CAAM информира Комисията и Комитета на ЕС за авиационна безопасност за плановете за коригиращи действия, разработени от въздушните превозвачи Terra Avia, Fly Pro и HiSky в отговор на резултатите от посещението за оценка на място от страна на Съюза през септември 2021 г. Тези планове за коригиращи действия бяха координирани и одобрени от CAAM и бяха включени в надзорните дейности на CAAM.
 (94)
 По време на изслушването CAAM се ангажира да информира Комисията за по-нататъшните действия във връзка с останалите забележки, направени по време на посещението за оценка на място от страна на Съюза през 2021 г. Освен това CAAM се ангажира да продължи диалога по въпросите на безопасността, включително чрез предоставяне на съответната информация и допълнителни срещи, когато Комисията прецени за необходимо.
 (95)
 Комисията подчерта и молдовските власти признаха, че за тях е важно да гарантират стабилност и трайна независимост на ръководството на CAAM, тъй като стана ясно, че това е бил важен фактор в полза на подобренията, наблюдавани най-вече през изминалата година.
 (96)
 На основата на цялата налична в момента информация, включително резултатите от посещението за оценка на място от страна на Съюза през септември 2021 г. и изслушването пред Комитета


text:
на ЕС за авиационна безопасност се счита, че са налице достатъчно доказателства за спазването на приложимите международни стандарти за безопасност от страна на CAAM и въздушните превозвачи, сертифицирани в Молдова.
 (97)
 В съответствие с общите критерии, определени в приложението към Регламент (ЕО) No 2111/2005, Комисията счита, че на този етап във връзка с въздушните превозвачи от Молдова поместеният в приложение А към Регламент (ЕО) No 474/2006 списък на въздушните превозвачи, които са предмет на оперативна забрана в границите на Съюза, следва да бъде изменен и от него да се заличат всички въздушни превозвачи, сертифицирани в Молдова.
 (98)
 В съответствие с Регламент (ЕС) No 965/2012 държавите членки следва да продължат да следят дали въздушните превозвачи, сертифицирани в Молдова, действително спазват съответните международни стандарти за безопасност чрез приоритетно извършване на наземни инспекции на всички въпросни въздушни превозвачи.
 (99)
 В случай че постъпи важна за безопасността информация, разкриваща наличие на непосредствени рискове за безопасността вследствие на неспазване на международните стандарти за безопасност, Комисията може да бъде принудена да предприеме допълнителни действия в съответствие с Регламент (ЕО) No 2111/2005.
 Въздушни превозвачи от Пакистан
 (100)
 През март 2007 г. Pakistan International Airlines беше включен в приложение Б към Регламент (ЕО) No 474/2006 с Регламент (ЕО) No 235/2007 на Комисията (12), а впоследствие — през ноември 2007 г., беше заличен от посоченото приложение с Регламент (ЕО) No 1400/2007 на Комисията (13).
 (101)
 На 24 юни 2020 г., след произшествието със самолет на Pakistan International Airlines на 22 май 2020 г., в изявление на пакистанския федерален министър на въздухоплаването се посочва, че голям брой свидетелства за правоспособност на полетни екипажи, издадени от пакистанския орган за гражданско въздухоплаване (PCAA), са били получени чрез измама.
 (102)
 Този факт, както и очевидната липса на ефективен надзор върху безопасността от страна на PCAA, накара Агенцията да прекрати временно разрешенията на ОТД на Pakistan International Airlines и Vision Air, считано от 1 юли 2020 г. Това положение се запазва, тъй като към настоящия момент Агенцията счита, че не са изпълнени всички условия, които са необходими за отмяна на временното прекратяване.
 (103)
 Други международни организации за авиационна безопасност също реагираха на това положение в Пакистан. На 15 юли 2020 г. FAA понижи рейтинга на Пакистан до категория 2 в рамките на своята програма IASA. През февруари 2021 г. ИКАО изрази сериозно опасение за безопасността (SSC) в областта на лицензирането и обучението на персонала във връзка с процеса на лицензиране на полетните екипажи в Пакистан.
 (104)
 На 1 юли 2020 г. Комисията реши да започне консултации с PCAA в съответствие с член 3, параграф 2 от Регламент (ЕО) No 473/2006. В този контекст Комисията, в сътрудничество с Агенцията и държавите членки, организира редица технически срещи с PCAA — на 9 юли и 25 септември 2020 г., 15 и 16 март 2021 г., както и на 15 октомври 2021 г.
 (105)
 По време на тези срещи бяха обсъдени различни въпроси, по-специално надзорът върху въздушните превозвачи, сертифицирани от Пакистан, включително техните СУБ. Комисията поиска информация и фактология, за да провери дали не е подобна ситуацията и


text:
в ред други области, които също са предмет на надзор върху безопасността от страна на PCAA, като например сертифицирането на кабинния екипаж, лицензирането на инженери по техническото обслужване или сертифицирането на въздушни превозвачи.
 (106)
 PCAA предостави информация, която беше анализирана от Комисията и от експертите на Агенцията. По време на заседанието на 15 октомври 2021 г. PCAA информира за по-нататъшните действия, предприети в отговор на опасенията, установени от Комисията. Става дума за недостатъци в управлението на качеството на документираните процедури, липса на насоки за инспекторите, неотговарящ на изискванията процес за квалификация за издаване на свидетелства за летателна правоспособност на транспортни пилоти (ATPL), слабо или никакво проследяване на коригиращите действия в резултат на констатациите и липса на подходящ капацитет за анализ на първопричините. Във връзка с това и предвид одита USOAP на ИКАО, планиран в периода 29 ноември — 10 декември 2021 г., PCAA информира за основното преразглеждане на техните наръчници и процедури, по-специално за промените в процеса на лицензиране на PCAA, както и за вътрешните проверки за потвърждаване на съответствието с международните стандарти за безопасност и за решаването на въпроса със SSC, повдигнат от ИКАО.
 (107)
 Комисията поиска от PCAA да изпрати допълнителна информация относно промените в своята система за лицензиране, новите и/или преработени наръчници и процедури, резултатите или докладите от вътрешните проверки, както и за уведомяването на ИКАО за различие по отношение на проверката на уменията при ATPL.
 (108)
 Въз основа на наличната информация и обмена с PCAA Комисията признава усилията на PCAA да предприеме коригиращи действия за отстраняване на установените пропуски по отношение на безопасността. Комисията, със съдействието на Агенцията и държавите членки, не успя обаче да определи еднозначно дали са били приложени и доколко са били ефективни коригиращите мерки, за да бъдат трайно ограничени установените пропуски по отношение на безопасността. Въз основа на това, за да определи дали са необходими по-нататъшни действия съгласно Регламент (ЕО) No 2111/2005, Комисията ще продължи да си сътрудничи с PCAA и да наблюдава предприеманите занапред мерки и действия за справяне с положението в Пакистан, включително посредством резултатите от планирания одит USOAP на ИКАО, както и чрез посещение за оценка на място от страна на Съюза в Пакистан.
 (109)
 В съответствие с общите критерии, определени в приложението към Регламент (ЕО) No 2111/2005, Комисията счита, че засега няма основания за изменение на списъка на въздушните превозвачи, на които е наложена оперативна забрана в границите на Съюза, по отношение на въздушните превозвачи от Пакистан.
 (110)
 В съответствие с Регламент (ЕС) No 965/2012 държавите членки следва да продължат да следят дали въздушните превозвачи, сертифицирани в Пакистан, действително спазват съответните международни стандарти за безопасност чрез приоритетно извършване на наземни инспекции на всички въпросни въздушни превозвачи.
 (111)
 В случай че постъпи важна за безопасността информация, разкриваща наличие на непосредствени рискове за безопасността вследствие на неспазване на международните стандарти за безопасност, Комисията може да бъде принудена да предприеме допълнителни действия в съответствие с Регламент (ЕО) No 2111/2005.
 Въздушни превозвачи от Русия
 (112)
 Комисията, Агенцията и компетентните органи на държавите членки продължиха да следят отблизо показателите за безопасност на въздушните


text:
превозвачи, сертифицирани в Русия, които изпълняват полети в границите на Съюза, включително чрез приоритетно извършване на наземни инспекции на някои руски въздушни превозвачи в съответствие с Регламент (ЕС) No 965/2012.
 (113)
 На 31 август 2020 г. въздушният превозвач SKOL Airline LLC, сертифициран в Русия, подаде заявление до Агенцията за разрешение на ОТД. Агенцията анализира заявлението в съответствие с изискванията, определени в Регламент (ЕС) No 452/2014, и изрази сериозни опасения във връзка с безопасността поради факта, че SKOL Airline LLC не можа да докаже, че спазва изискванията по член 3 от посочения регламент и по-специално стандартите, съдържащи се в приложенията към Чикагската конвенция за международно гражданско въздухоплаване. След интензивен обмен с Агенцията на 12 февруари 2021 г.SKOL Airline LLC реши да оттегли заявлението си.
 (114)
 На 25 март 2021 г. въздушният превозвач SKOL Airline LLC подаде отново заявление до Агенцията за разрешение на ОТД. Агенцията анализира новото заявление в съответствие с изискванията, определени в Регламент (ЕС) No 452/2014, и отново изрази сериозни опасения във връзка с безопасността поради факта, че SKOL Airline LLC не можа да докаже, че спазва изискванията по член 3 от посочения регламент и по-специално стандартите, съдържащи се в приложенията към Чикагската конвенция за международно гражданско въздухоплаване. Агенцията стигна до заключението, че SKOL Airline LLC не отговаря на тези изисквания. Ето защо на 19 юли 2021 г. Агенцията отхвърли заявлението от съображения за безопасност. Въздушният превозвач SKOL Airline LLC не упражни правото си да обжалва това решение в съответствие с членове 108—114 от Регламент (ЕС) 2018/1139 на Европейския парламент и на Съвета (14).
 (115)
 На 20 октомври 2021 г. представители на Комисията, Агенцията и държавите членки се срещнаха с представители на Руската федерална агенция за въздушен транспорт (FATA), за да извършат преглед на показателите за безопасност на сертифицираните в Русия въздушни превозвачи въз основа на наземните инспекции, извършени в периода 24 март 2021 г. — 1 октомври 2021 г., и за да определят случаите, в които FATA следва да прилага по-строг надзор.
 (116)
 При извършения преглед на наземните инспекции по програмата SAFA на сертифицирани в Русия въздушни превозвачи не бяха установени съществени или повтарящи се пропуски по отношение на безопасността. По време на срещата бяха представени и резултатите от изпълняваната от Агенцията в съответствие с Регламент (ЕС) No 452/2014 програма за наблюдение на въздушните превозвачи, сертифицирани в Русия, които притежават разрешение на ОТД. Комисията отбеляза също така, че резултатите от въпросната програма за наблюдение също не разкриват значителни или повтарящи се пропуски по отношение на безопасността.
 (117)
 След отказа на Агенцията от съображения за безопасност да одобри заявлението за ОТД на въздушния превозвач SKOL Airline LLC, на 22 октомври 2021 г. въздушният превозвач SKOL Airline LLC беше поканен на изслушване от Комисията и Комитета за авиационна безопасност на 9 ноември 2021 г. На 28 октомври 2021 г. въздушният превозвач SKOL Airline LLC потвърди участието си в планираното изслушване.
 (118)
 На 28 октомври 2021 г. FATA уведоми Комисията за наложена на въздушния превозвач SKOL Airline LLC забрана, съгласно която въздушният превозвач не може да извършва полети отвъд държавната граница


text:
на Русия. FATA поиска от Комисията да преразгледа необходимостта от изслушване на въздушния превозвач SKOL Airline LLC, тъй като въз основа на решението на FATA SKOL Airline LLC няма да може да извършва полети в Съюза.
 (119)
 На 3 ноември 2021 г. Комисията уведоми FATA, че SKOL Airline LLC е бил поканен на изслушване поради неспазване на стандартите, съдържащи се в приложенията към Чикагската конвенция за международно гражданско въздухоплаване, и поради това не оттегля поканата си за изслушване.
 (120)
 Въздушният превозвач SKOL Airline LLC беше изслушан на 9 ноември 2021 г. По свое искане FATA също присъства на изслушването. По време на изслушването въздушният превозвач SKOL Airline LLC представи накратко дейностите, свързани с двете заявления за разрешение на ОТД. Той подчерта трудностите, с които се е сблъскал по време на процеса, за да докаже, че спазва изискванията на Регламент (ЕС) No 452/2014. Макар да признава всички констатации, направени от Агенцията, въздушният превозвач не предостави никаква информация относно мерките, които е предприел за отстраняване на нередностите по тези констатации. Той също така не представи никакви доказателства за текущия етап на изпълнение на коригиращите действия във връзка с тези констатации. Въз основа на информацията, предоставена от въздушния превозвач SKOL Airline LLC преди и по време на изслушването, въздушният превозвач не е в състояние да установи несъответствия в своите процеси, процедури и оперативни дейности.
 (121)
 FATA заяви, че не е подкрепила повторното заявление за разрешение на ОТД от 25 март 2021 г. на въздушния превозвач SKOL Airline LLC. FATA също така информира Комисията и Комитета на ЕС за авиационна безопасност, че ще проведе допълнителни, ad hoc одити на SKOL Airline LLC, ако впоследствие въздушният превозвач подаде отново до Агенцията заявление за издаване на разрешение на ОТД.
 (122)
 Въз основа на цялата налична към момента информация, включително по-специално отхвърлянето на заявлението за ОТД от Агенцията на 19 юли 2021 г. от съображения за безопасност, и информацията, предоставена по време на изслушването, Комисията и Комитетът на ЕС за авиационна безопасност стигнаха до заключението, че въздушният превозвач SKOL Airline LLC не е успял да докаже съответствие с международните стандарти за безопасност.
 (123)
 В съответствие с общите критерии, определени в приложението към Регламент (ЕО) No 2111/2005, Комисията счита, че списъкът на въздушните превозвачи, които са предмет на оперативна забрана в границите на Съюза, следва да се измени така, че въздушният превозвач SKOL Airline LLC да бъде включен в приложение А към Регламент (ЕО) No 474/2006.
 (124)
 В съответствие с Регламент (ЕС) No 965/2012 държавите членки следва да продължат да следят дали въздушните превозвачи от Русия, действително спазват съответните международни стандарти за безопасност чрез приоритетно извършване на наземни инспекции на всички въпросни въздушни превозвачи.
 (125)
 В случай че при тези инспекции бъде установен непосредствен риск за безопасността, произтичащ от неспазване на международните стандарти за безопасност, Комисията може да наложи оперативна забрана на съответните въздушни превозвачи, сертифицирани в Русия, и да ги включи в приложение А или приложение Б към Регламент (ЕО) No 474/2006.
 Въздушни превозвачи от Южен Судан
 (126)
 В приложение А или приложение Б към Регламент (ЕО)


text:
No 474/2006 никога не са били включвани въздушни превозвачи от Южен Судан.
 (127)
 През последните три години в Южен Судан са настъпили девет произшествия и сериозни инциденти, включително катастрофата на 2 март 2021 г. на самолета Let-410 с регистрационен номер HK-4274, експлоатиран от South Sudan Supreme Airlines, довел до смъртта на 10 души, и неотдавнашната катастрофа на 2 ноември 2021 г. на самолета Антонов AN-26 с регистрационен номер TR-NGT, довела до смъртта на пет души. И в двата случая автентичността на регистрационните обозначения е поставена под въпрос, тъй като те изглежда вече не са валидни и следователно може да са били използвани като фалшиви регистрационни знаци върху въпросните въздухоплавателни средства. Обстоятелствата около тези събития породиха опасения по отношение на способността на Органа за гражданско въздухоплаване на Южен Судан (SSCAA) да осъществява надлежен надзор на безопасността на въздушните превозвачи под негова отговорност.
 (128)
 На 26 март 2021 г. Комисията изпрати писмо до SSCAA, в което изрази опасенията си във връзка с положението с авиационната безопасност в Южен Судан, и поиска документи, в които се описват структурата и организацията на SSCAA, системата му за сертифициране и надзор, както и надзорните дейности, извършвани по отношение на въздушните превозвачи, сертифицирани в Южен Судан. Поискана беше и информация относно статуса на настоящите притежатели на САО, регистрираните в Южен Судан въздухоплавателни средства, организациите за техническо обслужване и свидетелствата за правоспособност на летателните екипажи.
 (129)
 На 23 юли 2021 г. SSCAA отговори на запитването на Комисията, като съобщи, че САО на South Sudan Supreme Airlines е временно прекратено. Освен това SSCAA информира Комисията, че поради подозрения, свързани с регистрацията на катастрофиралото въздухоплавателно средство, SSCAA извършва преглед на всички оператори на въздухоплавателни средства и САО в страната. Освен това SSCAA съобщи, че са в ход действия за подобряване в областта на разпоредбите, ръководствата и обучението. SSCAA обаче не предостави поискания набор от документи.
 (130)
 На 5 октомври 2021 г. Комисията изпрати ново писмо до SSCAA, в което потвърди искането си посочените по-горе документи да бъдат предоставени най-късно до 18 октомври 2021 г. В писмото си Комисията поясни също така, че несвоевременното предоставяне на исканата информация ще се разглежда като отказ от сътрудничество от страна на SSCAA при повдигане на опасения относно системата за надзор на безопасността в Южен Судан.
 (131)
 На 5 ноември 2021 г. делегацията на ЕС в Джуба, Южен Судан, се срещна с ръководителя на SSCAA, който потвърди, че писмото от 5 октомври 2021 г. е било получено. SSCAA се ангажира да изпрати отговори на въпросите до края на ноември и предостави два документа, които включват информация относно програмата за инспекции, надзор и одит на SSCAA, както и доклади за проверки на някои въздушни превозвачи и на въздухоплавателни средства, регистрирани в чужбина, но опериращи в Южен Судан. Комисията внимателно ще проучи документацията, която ще ѝ бъде предоставена, за да реши дали SSCAA ще бъде поканен на следващото заседание на Комитета на ЕС за авиационна безопасност.
 (132)
 В съответствие с общите критерии, определени в приложението към Регламент (ЕО) No 2111/2005, и предвид текущите консултации с SSCAA по